
–	като взе предвид член 144, параграф 5 и член 132, параграф 4 от своя Правилник за дейността,
A.	като има предвид, че на 7 октомври 2023 г. терористите от Хамас нападнаха Израел, като убиха умишлено 1139 израелски и чужди граждани, включително 36 деца; като има предвид, че 134 заложници все още са държани при ужасни условия;
Б.	като има предвид, че Парламентът осъди многократно това ужасяващо нападение и потвърди правото на Израел да се защитава в рамките на международното право; като има предвид, че в резултат на непропорционалната реакция от страна на Израел след това нападение бяха убити над 30 000 души и ранени 70 000;
В.	като има предвид, че хората в Газа са изложени на отчайваща продоволствена несигурност и на опасност от гладна смърт; като има предвид, че по данни на СЗО близо 16% от децата в Газа вече страдат от остро недохранване; като има предвид, че поради липсата на достъп до достатъчно храна и други основни нужди палестинците са изправени пред ужасни, животозастрашаващи условия;
Г.	като има предвид, че на 29 февруари 2024 г., когато израелските войски откриха огън по време на раздаването на хуманитарна помощ, над 100 палестинци бяха трагично убити, а 700 души бяха ранени; като има предвид, че от 20 февруари 2024 г. насам, след като конвоите бяха подложени на нападения и грабежи, ООН преустанови доставките на храна за Северна Газа;
1.	осъжда решително възпрепятстването на доставките на хуманитарна помощ и нападенията срещу хуманитарни конвои; решително осъжда отвличането и грабежите от страна на Хамас на конвои с помощ; настоятелно призовава Израел незабавно да разреши и улесни пълното, безпрепятствено и безопасно доставяне на помощ в Газа и на цялата територия през всички съществуващи пропускателни пунктове; отбелязва със задоволство създаването на морски коридор за доставка на хуманитарна помощ, но припомня, че трябва да се даде предимство на разпределението по суша;
2.	осъжда решително многократните нападения срещу цивилни лица, търсещи помощ, както и срещу хуманитарни и медицински съоръжения и работници; изразява съжаление по повод на катастрофалното им въздействие върху цивилното население в Газа, особено върху децата; настоятелно призовава всички страни да прекратят незабавно тези нападения; изисква независимо международно разследване;
3.	осъжда убийството на 161 хуманитарни работници от ООН, 340 здравни работници и 7 членове на хуманитарни организации и 133 журналисти и работещи в медиите;
4.	отново призовава за незабавно и постоянно прекратяване на огъня, за да се преодолее надвисналата опасност от масов глад в Газа, и за незабавно и безусловно освобождаване на всички заложници; решително осъжда увеличаването на насилието от страна на екстремистки заселници и нападенията на израелските въоръжени сили срещу палестинци на Западния бряг, при които вече са убити стотици и са ранени хиляди палестински цивилни лица; решително осъжда ускореното незаконно заселване на палестински територии, което представлява нарушение на международното право; призовава Международният комитет на Червения кръст да получи незабавен достъп до всички заложници, държани в Газа, и да им предостави необходимите медицински грижи;
5.	изразява дълбока загриженост по повод на катастрофалното хуманитарно положение в Газа, включително непосредствената заплаха от глад, разпространението на болести и потвърдените смъртни случаи на деца поради недохранване и дехидратация; изразява загриженост относно доставките на помощ в опасни условия; подчертава спешната необходимост от бърз, безопасен и безпрепятствен достъп на организациите за хуманитарна помощ; отново призовава настоятелно израелските органи да отворят пак пропускателните пунктове Рафа, Керем Шалом, Карми и Ерез; признава незаменимата роля, която Агенцията на ООН за подпомагане на палестинските бежанци в Близкия изток изпълнява в региона;
6.	изразява дълбоката си загриженост относно заплахата от изостряне на конфликта, преди всичко в Ливан;
7.	призовава Израел да спазва разпоредбите на международното хуманитарно право и да се съобрази с Резолюция 2712 на Съвета за сигурност на ООН, в която се изисква използването на всички налични пътища до и през цялата Ивица Газа, за да се улесни предоставянето на хуманитарна помощ; изисква изпълнението на решенията на Международния съд от 26 януари 2024 г., включително предприемането на незабавни и ефективни мерки, които да позволят предоставянето на спешно необходимите основни услуги и хуманитарна помощ;
8.	приветства намерението на заместник-председателя на Комисията/върховен представител на Съюза по въпросите на външните работи и политиката на сигурност да обсъди с министрите на външните работи спазването от страна на Израел на клаузата за правата на човека в Споразумението за асоцииране[footnoteRef:1]; [1:  	Евро-средиземноморско споразумение за асоцииране между Европейските общности и техните държави членки, от една страна, и Държавата Израел, от друга страна (ОВ L 147, 21.6.2000 г., стр. 3).] 

9.	настоява за незабавно възстановяване на жизненоважна инфраструктура, за да се предотврати задълбочаването на катастрофалния глад и на продоволствената несигурност; отново заявява, че трябва да се положат всички усилия за предотвратяване на по-нататъшна загуба на невинен живот сред цивилното население;
10.	изразява твърдото си убеждение, че не може да има изгледи за мир, сигурност, стабилност и просперитет за Газа или за палестинско-израелско помирение, докато Хамас и други терористични групировки играят каквато и да било роля в Ивицата Газа; заявява отново, че тероризмът, насилието и подбуждането към насилие са несъвместими с мирното разрешаване на израелско-палестинския конфликт;
11.	възлага на своя председател да предаде настоящата резолюция на Съвета, на Комисията, на ООН, на правителството на Израел и на Палестинската власт.

